KPƐLƖKƲƲ 36
Yeftee ɖuutu
Izrayɛɛlɩ piya ɖaɣnɩ yebu Yehowa nɛ sɩsɛɣ cɛtɩm ɛsɔnaa. Amooni ñɩma yoni Izrayɛɛlɩ piya lɛ, cɛtɩm ɛsɔnaa mba patɩpɩzɩ nɛ pasɩnɩ-sɩ. Izrayɛɛlɩ piya tɔɔ kʋñɔŋ pɩnzɩ sakɩyɛ. Pɩkɔma lɛ, sɩtɛzɩ heyuu Yehowa se: ‘Ðɩlabɩ kɩdɛkɛdɩm. Ðitendi-ŋ, ya ɖa-ñʋʋ ɖo-koyindinaa nesi tɛɛ.’ Izrayɛɛlɩ piya yɔkɩ sɩ-sɩʋ kpelisi nɛ sɩɖaɣnɩ paɣzʋʋ sɛʋ Yehowa. Yehowa taasɔɔlɩ se sɩwɛɛ kʋñɔŋ taa mbʋ.
Yehowa lɩzɩ you laɖʋ nɔɔyʋ weyi payaɣ-ɩ se Yeftee yɔ, se ɛɖɛɛ Izrayɛɛlɩ piya nɔɔ nɛ poyooni Amooni ñɩma. Yeftee heyi Yehowa se: ‘Ye ŋsɩnɩ-m nɛ mawa you kʋnɛ yɔ, monɖuuni-ŋ se maapɩsɩɣ ɖɩɣa lɛ, ɛyʋ kajalaɣ tʋ weyi ɛlɩɣnɩ ma-ɖɩɣa taa nɛ ɛkatɩ-m yɔ, mɛncɛlɩɣ-ŋ ɛyʋ ɛnʋ.’ Yehowa welisini Yeftee nɛ ɛsɩnɩ-ɩ nɛ ɛwa you.
Yeftee pɩsaɣ ɖɩɣa lɛ, ɛyʋ kajalaɣ tʋ weyi ɛkatɩ-ɩ yɔ, ɛnʋ lɛ ɛ-pɛlɛ ɛgbamɩyɛ. Ɛwɛɛ ɛpaɣ nɛ ɛmakɩ nesi tɛɛ suuye naɖɩyɛ. Ɛbɛ Yeftee kaɣ labʋ? Ɛtɔzɩ e-ɖuutu yɔɔ nɛ ɛyɔɔdɩ se: ‘Hayɩ, mɛn-pɛlɛ! Ŋɖʋ-m kaɖɛ taa. Monɖuuni Yehowa. Nɛ pʋcɔ mɔnɖɔ mon-ɖuutu ndʋ tɩ-yɔɔ lɛ, pɩwɛɛ se ŋwolo Ɛsɔ sɛtʋ kizinziku tɛɛ Siiloo nɛ ŋsɛɛ Yehowa peeɖe.’ Ɛlɛ ɛ-pɛlɛ cosi-i nɛ ɛyɔɔdɩ se: ‘Baaba, ye ŋɖuuni Yehowa yɔ, la pɩ-yɔɔ. Mbʋ mɔnpɔzʋʋ-ŋ yɔ lɛ se, ŋha-m fenasɩ naalɛ nɛ ma nɛ man-taabalaa ɖɩpɩzɩ ɖɩkpa pʋŋ ñʋŋ taa nɛ ɖileɣyi. Nɛ pʋwayɩ lɛ, manpɩzɩɣ mɛnɖɛɛ.’ Yeftee pɛlɛ sɛ Yehowa Ɛsɔ sɛtʋ kizinziku tɛɛ e-wezuu caɣʋ kpeekpe. Paa pɩnaɣ ŋga lɛ, ɛ-taabalaa woki ɛ-cɔlɔ Siiloo nɛ panaɣ-ɩ.
“Weyi ɛsɔɔlɩ ɛ-pɩyalʋ yaa ɛ-pɛlɛ nɛ pɩkɩlɩ-m kɔyɔ, pʋdʋ ɛnʋ ɛtɩmʋnɩ-m.”—Maatiyee 10:37